b'\n_START_ARTICLE_\nMednarodno zdru\xc5\xbeenje zdravnikov za prepre\xc4\x8ditev jedrske vojne\n_START_PARAGRAPH_\nMedn\xc3\xa1rodno zdr\xc3\xba\xc5\xbeenje zdravn\xc3\xadkov za prepre\xc4\x8d\xc3\xadtev j\xc3\xaadrske v\xc3\xb3jne, (MZZPJV) s kratico IPPNW po angle\xc5\xa1kem imenu International Physicians for the Prevention of Nuclear War je svetovna organizacija z okoli 60 \xc4\x8dlanicami, organizacijami enake namembnosti v posameznih dr\xc5\xbeavah. Sredi 1980. let je MZZPJV imela okoli 145.000 \xc4\x8dlanov, v za\xc4\x8detku 1990tih let pa okoli 200.000 \xc4\x8dlanov iz ve\xc4\x8d kot 60 dr\xc5\xbeav. Sede\xc5\xbe organizacije je v Cambridgeu, Massachusetts, ZDA._NEWLINE_MZZPJV je bila ustanovljena decembra 1980 na pobudo kardiologa dr. Bernarda Lowna (Harvard, ZDA) in dr. Evgenija \xc4\x8cazova s kardiolo\xc5\xa1kega in\xc5\xa1tituta SZ. Na osnovi raziskav je zdru\xc5\xbeenje izdalo ve\xc4\x8d knjig, \xc4\x8dlankov in drugih publikacij, v katerih so odstirali\xc2\xa0\xc2\xbbzdravstvena opozorila o jedrski vojni\xc2\xab. Za zasluge pri ozave\xc5\xa1\xc4\x8danju javnosti o nevarnosti jedrske energije je zdru\xc5\xbeenje prejelo leta 1984 nagrado za vzgojo za mir UNESCO, leta 1985 pa Nobelovo nagrado za mir._NEWLINE_Svoj prvotni mandat je zdru\xc5\xbeenje raz\xc5\xa1irilo na prepre\xc4\x8devanje vseh vojn in razvoj spoznanj o vzrokih voja\xc5\xa1kih spopadov s stali\xc5\xa1\xc4\x8da javnega zdravja._NEWLINE_Aprila 2006 je zdru\xc5\xbeenje objavilo poro\xc4\x8dilo, v katerem kritizira poro\xc4\x8dilo ZN iz septembra 2005, po katerem naj bi za posledicami \xc4\x8dernobilske katastrofe umrlo le 47 ljudi.'